CELEX: 32022D0392
Language: ro
Date: 2022-03-03 00:00:00
Title: Decizia (UE) 2022/392 a Consiliului din 3 martie 2022 privind poziția care urmează să fie adoptată în numele Uniunii Europene în cadrul Comisiei pentru pescuit în Pacificul de Nord

9.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 79/31
               
            
         DECIZIA (UE) 2022/392 A CONSILIULUI
         din 3 martie 2022
         privind poziția care urmează să fie adoptată în numele Uniunii Europene în cadrul Comisiei pentru pescuit în Pacificul de Nord
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia (UE) 2022/314 a Consiliului (1), Uniunea a aderat la Convenția privind conservarea și gestionarea resurselor piscicole în marea liberă din Pacificul de Nord (denumită în continuare „convenția”), care a instituit Comisia pentru pescuit în Pacificul de Nord (NPFC).
                  
               
                     (2)
                  
                  
                     NPFC este responsabilă pentru adoptarea măsurilor de conservare și de gestionare în vederea atingerii obiectivelor urmărite de convenție. Astfel de măsuri pot să devină obligatorii pentru Uniune.
                  
               
                     (3)
                  
                  
                     Regulamentul (UE) nr. 1380/2013 al Parlamentului European și al Consiliului (2) prevede că Uniunea trebuie să garanteze faptul că activitățile de pescuit și acvacultură sunt durabile din punctul de vedere al mediului pe termen lung și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a contribui la securitatea aprovizionării cu alimente. De asemenea, regulamentul prevede că Uniunea trebuie să aplice o abordare precaută a gestionării pescuitului și trebuie să aibă ca obiectiv garantarea faptului că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea capturii maxime durabile. Acesta prevede, de asemenea, că Uniunea trebuie să ia măsuri de conservare și de gestionare pe baza celor mai bune avize științifice disponibile, să susțină dezvoltarea cunoștințelor și elaborarea avizelor științifice, să elimine treptat practicile de aruncare înapoi în mare a capturilor și să promoveze metode de pescuit care contribuie la un pescuit mai selectiv, la evitarea și reducerea, în măsura posibilului, a capturilor nedorite și un pescuit cu impact scăzut asupra ecosistemului marin și asupra resurselor piscicole. Regulamentul (UE) nr. 1380/2013 prevede în mod expres că obiectivele și principiile respective trebuie să fie aplicate de Uniune în cadrul relațiilor sale externe în domeniul pescuitului.
                  
               
                     (4)
                  
                  
                     În conformitate cu Comunicarea comună a Înaltului Reprezentant al Uniunii pentru afaceri externe și politica de securitate și a Comisiei din 10 noiembrie 2016 intitulată „Guvernanța internațională a oceanelor: o agendă pentru viitorul oceanelor noastre” și cu concluziile Consiliului din 24 martie 2017 cu același titlu, promovarea măsurilor de sprijinire și de consolidare a eficacității organizațiilor regionale de gestionare a pescuitului și, dacă este cazul, de îmbunătățire a guvernanței acestora sunt esențiale pentru acțiunea Uniunii în cadrul respectivelor foruri.
                  
               
                     (5)
                  
                  
                     Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor din 16 ianuarie 2018 intitulată „O strategie europeană pentru materialele plastice într-o economie circulară” se referă la măsuri specifice de reducere a poluării cu materiale plastice și a poluării marine, precum și de reducere a pierderii sau abandonării în larg a uneltelor de pescuit.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul NPFC pentru perioada 2022-2027, întrucât măsurile de conservare și de executare ale NPFC vor fi obligatorii pentru Uniune și vor putea influența în mod decisiv conținutul dreptului Uniunii, și anume Regulamentele (CE) nr. 1005/2008 (3) și (CE) nr. 1224/2009 (4) ale Consiliului și Regulamentul (UE) 2017/2403 al Parlamentului European și al Consiliului (5).
                  
               
                     (7)
                  
                  
                     Având în vedere caracterul evolutiv al resurselor piscicole în zona căreia i se aplică convenția, astfel cum este definită la articolul 4 alineatul (1) din convenție (denumită în continuare „zona convenției”), și, prin urmare, necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înaintea sau în timpul reuniunilor NPFC, ar trebui stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din Tratatul privind Uniunea Europeană, pentru precizarea anuală a poziției Uniunii pentru perioada 2022-2027,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul reuniunilor Comisiei pentru pescuit în Pacificul de Nord (NPFC) este stabilită în anexa I.
         
         
            Articolul 2
            Precizarea anuală a poziției care urmează să fie adoptată de Uniune în cadrul reuniunilor NPFC se face în conformitate cu anexa II.
         
         
            Articolul 3
            Poziția Uniunii astfel cum este stabilită în anexa I este evaluată și, după caz, revizuită de către Consiliu la propunerea Comisiei cel târziu până la reuniunea anuală a NPFC din 2028.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 3 martie 2022.
            
               
                  Pentru Consiliu
               
               
                  Președintele
               
               G. DARMANIN
            
         
         
            (1)  Decizia (UE) 2022/314 a Consiliului din 15 februarie 2022 privind aderarea Uniunii Europene la Convenția privind conservarea și gestionarea resurselor piscicole în marea liberă din Pacificului de Nord (JO L 55, 28.2.2022, p. 12).
         
            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (3)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).
         
            (4)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
         
            (5)  Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).
      
      
         
            ANEXA I
            POZIȚIA CARE URMEAZĂ SĂ FIE ADOPTATĂ ÎN NUMELE UNIUNII ÎN CADRUL COMISIEI PENTRU PESCUIT ÎN PACIFICUL DE NORD
            1.   PRINCIPII
            În cadrul Comisiei pentru pescuit în Pacificul de Nord (NPFC), Uniunea:
            
                        (a)
                     
                     
                        acționează în conformitate cu obiectivele și cu principiile urmărite de Uniune în cadrul politicii comune în domeniul pescuitului, în special prin intermediul abordării precaute și al obiectivelor privind captura maximă durabilă menționate la articolul 2 alineatul (2) din Regulamentul (UE) nr. 1380/2013, pentru a promova implementarea unei abordări ecosistemice a gestionării pescuitului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul negativ al activităților de pescuit asupra ecosistemelor marine și a habitatelor acestora, dar și pentru a garanta, prin promovarea în Uniune a unui pescuit competitiv și viabil din punct de vedere economic, un nivel de trai decent pentru cei care depind de activitățile de pescuit, ținând seama, totodată, de interesul consumatorilor;
                     
                  
                        (b)
                     
                     
                        depune eforturi în vederea unei implicări corespunzătoare a părților interesate în pregătirea măsurilor NPFC și se asigură că măsurile adoptate în cadrul NPFC sunt în conformitate cu obiectivele Convenției privind conservarea și gestionarea resurselor piscicole în marea liberă a Pacificului de Nord (denumită în continuare „convenția”);
                     
                  
                        (c)
                     
                     
                        se asigură că măsurile adoptate în cadrul NPFC respectă legislația internațională și, în special, prevederile Convenției Organizației Națiunilor Unite (ONU) asupra dreptului mării din 10 decembrie 1982, ale Acordului ONU în legătură cu conservarea și gestionarea populațiilor transzonale și a stocurilor de pești mari migratori din 4 decembrie 1995, ale Acordului Organizației pentru Alimentație și Agricultură (FAO) privind promovarea respectării măsurilor internaționale de conservare și gestionare de către navele de pescuit în marea liberă din 24 noiembrie 1993 și ale Acordului FAO privind măsurile de competența statului portului din 22 noiembrie 2009;
                     
                  
                        (d)
                     
                     
                        promovează poziții coerente cu cele mai bune practici ale organizațiilor regionale de gestionare a pescuitului (ORGP) implicate în gestionarea pescuitului din aceeași zonă;
                     
                  
                        (e)
                     
                     
                        urmărește consecvența și crearea de sinergii cu politica Uniunii în privința relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, mediu, comerț, dezvoltare, cercetare și inovare;
                     
                  
                        (f)
                     
                     
                        asigură respectarea angajamentelor internaționale ale Uniunii;
                     
                  
                        (g)
                     
                     
                        respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului;
                     
                  
                        (h)
                     
                     
                        urmărește să creeze condiții de concurență echitabile pentru flota Uniunii în zona căreia i se aplică convenția, astfel cum este definită la articolul 4 alineatul (1) din convenție (denumită în continuare „zona convenției”), pe baza acelorași principii și standarde ca cele aplicabile în temeiul dreptului Uniunii, și să promoveze punerea în aplicare uniformă a respectivelor principii și standarde;
                     
                  
                        (i)
                     
                     
                        respectă concluziile Consiliului din 3 aprilie 2017 referitoare la comunicarea comună a Înaltului Reprezentant al Uniunii pentru afaceri externe și politica de securitate și a Comisiei din 10 noiembrie 2016 intitulată „Guvernanța internațională a oceanelor: o agendă pentru viitorul oceanelor noastre” și promovează măsuri de sprijinire și de consolidare a eficacității NPFC și, după caz, de îmbunătățire a guvernanței și a performanței acesteia, în special în ceea ce privește știința, conformitatea, transparența și procesul decizional;
                     
                  
                        (j)
                     
                     
                        promovează coordonarea dintre ORGP și convențiile maritime regionale și cooperarea cu organizațiile mondiale, în limitele mandatelor acestora, după caz;
                     
                  
                        (k)
                     
                     
                        promovează mecanisme de cooperare între ORGP care nu se ocupă de pescuitul de ton, similare cu procesul Kobe pentru ORGP care se ocupă de pescuitul de ton.
                     
                  2.   ORIENTĂRI
            Uniunea depune eforturi, după caz, pentru a sprijini adoptarea de către NPFC a următoarelor măsuri:
            
                        (a)
                     
                     
                        măsuri de conservare și de gestionare a resurselor piscicole din zona reglementată de convenție pe baza celor mai bune avize științifice disponibile, inclusiv capturi totale admisibile și cote sau reglementarea efortului de pescuit pentru resursele biologice marine vii reglementate de NPFC, care să permită obținerea ratei de exploatare pentru captura maximă durabilă. Dacă este necesar, respectivele măsuri de conservare și gestionare includ măsuri specifice pentru stocurile care sunt afectate de pescuitul excesiv în vederea menținerii efortului de pescuit în conformitate cu posibilitățile de pescuit disponibile;
                     
                  
                        (b)
                     
                     
                        măsuri de prevenire, descurajare și eliminare a activităților de pescuit ilegal, nedeclarat și nereglementat (INN) în zona convenției, inclusiv înscrierea pe listă a navelor de pescuit INN;
                     
                  
                        (c)
                     
                     
                        măsuri de monitorizare, de control și de supraveghere în zona convenției, pentru a asigura eficiența controalelor și respectarea măsurilor adoptate în cadrul NPFC;
                     
                  
                        (d)
                     
                     
                        măsuri de reducere la minimum a impactului negativ al activităților de pescuit asupra biodiversității și ecosistemelor marine și asupra habitatelor acestora, inclusiv măsuri de reducere a poluării marine și de prevenire a evacuării de materiale plastice în mare și de reducere a impactului materialelor plastice prezente în mare asupra biodiversității și ecosistemelor marine, măsuri de protecție a ecosistemelor marine vulnerabile în zona convenției în conformitate cu convenția și cu Orientările internaționale ale FAO privind gestionarea pescuitului de adâncime în marea liberă din 29 august 2008, precum și măsuri de evitare și de reducere pe cât posibil a capturilor nedorite, în special în ceea ce privește speciile marine vulnerabile, și de eliminare treptată a practicii de aruncare înapoi în mare a capturilor;
                     
                  
                        (e)
                     
                     
                        măsuri de reducere a impactului uneltelor de pescuit abandonate, pierdute sau aruncate în alt mod în ocean și de facilitare a identificării și recuperării unor astfel de unelte;
                     
                  
                        (f)
                     
                     
                        recomandări, după caz și în măsura în care acest lucru este permis de documentele constitutive relevante, care să încurajeze punerea în aplicare a Convenției Organizației Internaționale a Muncii privind munca în domeniul pescuitului din 14 iunie 2007;
                     
                  
                        (g)
                     
                     
                        măsuri care să vizeze interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii debarcați să aibă toate înotătoarele atașate în mod natural;
                     
                  
                        (h)
                     
                     
                        abordări comune cu alte ORGP, după caz, în special cu cele implicate în gestionarea pescuitului din aceeași regiune;
                     
                  
                        (i)
                     
                     
                        măsuri tehnice suplimentare pe baza avizelor organismelor subsidiare și ale grupurilor de lucru ale NPFC.
                     
                  
      
      
         
            ANEXA II
            PRECIZAREA ANUALĂ A POZIȚIEI CARE URMEAZĂ SĂ FIE ADOPTATĂ ÎN NUMELE UNIUNII ÎN CADRUL REUNIUNILOR COMISIEI PENTRU PESCUIT ÎN PACIFICUL DE NORD
            Înainte de fiecare reuniune a Comisiei pentru pescuit în Pacificul de Nord (NPFC), când organismul în cauză este convocat să adopte decizii cu efecte juridice asupra Uniunii, se iau măsurile necesare astfel încât poziția care urmează a fi exprimată în numele Uniunii să țină cont de cele mai recente informații științifice și de alte informații relevante transmise Comisiei, în conformitate cu principiile și orientările stabilite în anexa I.
            În acest sens și pe baza informațiilor menționate, Comisia transmite Consiliului, cu suficient timp înainte de fiecare reuniune a NPFC, un document scris care să prezinte propunerea de precizare a poziției care să fie adoptată în numele Uniunii, în vederea dezbaterii și a adoptării.
            În cazul în care, în cadrul unei reuniuni a NPFC, nu se poate ajunge la un acord, inclusiv la fața locului, astfel încât poziția care să fie adoptată în numele Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.